《有所思酉水舟次作》
明代·周复俊

去年三月滇水阴，今年二月沅州路。
风光晼晚愁杀人，春色飘回忽迟暮。
杨溪昨夜春泉发，竹寨沙边弄明月。
始见繁花复乱飞，愁多不愿理春衣。
花飞已怯伤春别，何忍还听唤子归。
沅湘两岸垂杨碧，白日牵丝送行客。
草际烟横浦溆香，江声千转流云长。
梦魂惊载寤，水广何由度。
王孙天末未归来，公子江南先有赋。
公子王孙散夜愁，愁人难下杏花楼。
楼台<山弗>郁回清汉，山水清圆映去舟。
停桡日欲晚，紫嶂猿啼远。
何处积幽思，幽思似陇坂。
临流歌复歌，濯缨潇湘里。
菁菁芳草心，眷余纷何已。
浮云有时卷，草色几时结。
相送过吴宫，殷勤向君别。
吴宫翘望转逶迤，层层玉树荫连欐。
芳菲帆浦迷香径，窈窕菱潭带竹池。
万里淹仍西复东，一年凉暑春徂夏。
春临绝屿叩文莺，晓涉空津浮白马。
我日思归今得归，山中美人音信稀。
东风浩荡吹梧树，极目天南鸿雁飞。

作者简介：（1496—1574）苏州府昆山人，字子吁，号木泾。嘉靖十一年进士。授工部主事，历四川、云南左右布政使，官至南京太仆寺卿。弱冠与王同祖、顾梦圭并称“昆山三俊”。居官贞介，里居闭门谢客。有《东吴名贤记》、《泾林集》、《全蜀艺文志》、《玉峰诗纂》。